text: Spurningur frá Jensiu Brodersen:Vit sita og tosa um Heljareyga í Hoyvík. Men hvat er forkláringin uppá hattar holið sum er í fjørðuni?Svar:
text: #000000
text: Heljareyga nær við lendingina í Hoyvík er djúpt hol í klettinum tætt við sjóvarmálan. So tætt, at holið hevur samband við sjógvin uttanfyri. Sjógvur sígur inn og út úr holinum. Kavarar kunnu leypa niður í holið og svimja undir sjónum ígjøgnum holið út í Hoyvíkina.
text: #000002
text: Fyri nøkrum árum síðani mettu jarðfrøðingar, at Heljareyga í Hoyvíkini var farvegurin eftir stórum viðarbuli í frumskóginum, sum brendi burtur í lavastreyminum frá einum av teimum eldgosunum, sum bygdu føroyska økið.
text: #000003
text: Myndin av skógareldinum, sum hendir orsakað av einum eldgosi, vísir, hvussu trøini líðandi brenna í øgiliga hitanum. Tey flestu trøini brenna burtur.
text: #000004
text: Nøkur fá trø brenna burtur á ein hátt, so lava storknar um træbulin, meðan træið brennur upp. Farvegurin av slíkum burturbrendum trøum er týðiligur, so sum hendan myndin vísir. Trøini, sum vuksu í Føroyum fyri 55 milliónum árum síðani, vóru stór, so tað er kanska ikki merkiligt, at holið í Heljareyga er so vítt.
text: #000005
text: Men er holið í Hoyvíkini farvegurin eftir einum brendum træi? Holið hevur ein annan form enn ein beinur viðarbulur. Tað er runt omaná og víðkar niðureftir og er opið undir yvirflatuni, so tað hevur samband við sjógvin uttanfyri. Ein onnur jarðfrøðilig tulking av Heljareyga er tí, at hetta er ikki formurin av einum burturbrendum træi, men heldur eitt lofthol í einum lavatunli. Í einum eldgosi rennur lava í streymum, og so hvørt sum partar storkna, gerst lavastreymurin ofta til lavatunnil. Tann næsta myndin roynir at vísa ein slíkan lavatunnil við loftholi, sum ikki eru óvanligt, tá lava rennur í streymum út yvir eitt øki.
text: #000006
text: Tá grótbræðingarnar storkna, kann lavatunnilin í eina tíð vera tómur. Hann kann seinni fyllast upp av eini aðrari grótbræðing. Hendan síðsta myndin er úr einum tómum lavatunli í Íslandi, sum sær út til at hava eitt ella fleiri lofthol, har ljós kemur niður í lavatunnilin.
text: #000007
text: Vit hava tí tvær forkláringar um holið í Heljareyga í Hoyvík. Tað kann vera farvegurin eftir einum stórum viðarbuli, sum brendi burtur, ella tað kann vera eitt lofthol í einum lavatunli.
text: #000008
text: Send ein teldupost til mineral@jf.fo og viðheft møguliga eina mynd. Minst til at viðmerkja navn. So vit kunnu venda aftur til tín sum skjótast.
text: #000010